C 214/130
LT
Europos Sąjungos oficialusis leidinys
2023 6 16
2023 m. sausio 19 d., ketvirtadienis
52. palankiai vertina tai, kad EIB daug dėmesio skiria skaitmeninimo strategijai ir informacijos saugumo rizikos valdymui bei kibernetiniam saugumui, ir tai, kad 2021 m. gegužės mėn. priimta EIB grupės skaitmeninio užmojo (IRT) strategija; primena, kad dėl kibernetinių išpuolių gali kilti operatyvinė rizika, rizika reputacijai ir teisinė rizika; tikisi, kad EIB priims veiksmų planą, kuris apimtų tiek apsaugą nuo kibernetinių išpuolių, tiek atsigavimą po jų ir kuriame būtų nustatyti konkretūs siektini rezultatai ir aiškūs rodikliai, ir skatins stiprią darbuotojų kibernetinio saugumo kultūrą;
53. pažymi, kad 2021 m. lapkričio 11 d.
EIB, Komisija ir EAR Rūmai atnaujino Trišalį susitarimą; apgailestauja dėl to, kad į persvarstytą susitarimą neįtrauktas išsamus sprendimas, kurio prašė Parlamentas; vis dėlto palankiai vertina tai, kad naujuoju susitarimu suteikiama daugiau galimybių susipažinti su audituotais EIB dokumentais ir geriau į juos atsižvelgti; pakartoja, kad tikimasi, jog EAR galės visapusiškai susipažinti su visa informacija, susijusia su EIB operacijomis, skirtomis tik ES politikai įgyvendinti;
54. pažymi, kad 2021 m. taikant EIB skundų nagrinėjimo tvarką užregistruotos 64 naujos bylos (palyginti su 77 bylomis 2020 m.), nagrinėtos 107 bylos (palyginti su 137 bylomis 2020 m.) ir baigtos nagrinėti 64 bylos (palyginti su 94 bylomis 2020 m.); ragina EIB stebėti su skundų nagrinėjimo tvarka susijusias rekomendacijas ir intensyviai stengtis užmegzti ryšius su suinteresuotaisiais subjektais, kad būtų galima pasiūlyti individualiai pritaikytus veiksmus;
55. ragina EIB užtikrinti, kad skundų nagrinėjimo mechanizmas būtų prieinamas, veiksmingas ir nepriklausomas, siekiant nustatyti galimus žmogaus teisių pažeidimus su EIB susijusiuose projektuose ir juos pašalinti;
56. žino, kad Generalinės inspekcijos Tyrimų skyrius yra vidaus padalinys, kuris pradeda tyrimus dėl pagal kovos su sukčiavimu politiką apibrėžtų nusižengimų rūšių, siekdamas EIB grupei pateikti atitinkamus faktus ir rekomendacijas siekiant pagrįsti EIB sprendimų priėmimo procesą;
57. pažymi, kad COVID-19 pandemijos keliami iššūkiai antrus metus iš eilės darė poveikį kompetentingo Generalinės inspekcijos padalinio veiklai, todėl gauta mažiau skundų dėl įtariamų pažeidimų (174 skundai 2021 m. ir 183 skundai 2020 m.), vykdyta mažiau tiriamųjų misijų (5 misijos 2021 m. ir 10 misijų 2020 m.) bei pateikta mažiau rekomendacijų ir nuomonių (45 vienetai 2021 m. ir 52 vienetai 2020 m., palyginti su didesniu užbaigtų bylų skaičiumi, t. y.
204 vienetai 2021 m. ir 195 vienetai 2020 m.);
58. pažymi, kad 2021 m. labai sumažėjo bylų, kuriose, atlikus tyrimą, įtarimai buvo pagrįsti, skaičius (2021 m. 17 pagrįstų atvejų iš pradėtų 67 tyrimų ir 2020 m. 37 pagrįsti atvejai iš pradėto 91 tyrimo, t. y. ši dalis sumažėjo nuo 41 proc. iki 25 proc.);
59. palankiai vertina tai, kad 2021 m. spalio 29 d. pasirašytas EIB ir Europos Sąjungos teisėsaugos bendradarbiavimo agentūros (Europolo) darbo susitarimas, kuriuo turėtų būti sudarytos sąlygos veiksmingesnei rizikos, susijusios su EIB grupės finansavimu, prevencijai ir nustatymui;
60. palankiai vertina tai, kad sukurta nauja su rekomendacijomis ir nuomonėmis susijusiems tolesniems veiksmams ir ataskaitų teikimui skirta sistema; prašo EIB Generalinės inspekcijos Tyrimų skyrių išsamiau informuoti Parlamentą apie savo tyrimų rezultatus; ragina EIB Generalinės inspekcijos Tyrimų skyrių į metinę ataskaitą įtraukti jos tiriamų atvejų finansinį poveikį, neapsiribojant vien tik atvejų tyrimų aprašymu, kad būtų galima pateikti vertingų įžvalgų vertinant finansinių interesų apsaugą, įskaitant EIB atliktą finansinės, operacinės ir reputacijos rizikos vertinimą, kai sprendžiama, ar šiuo tikslu dera atlikti tyrimą;
61. palankiai vertina nuolatinį Aktyvių sąžiningumo patikrų skyriaus darbą ir skatina užtikrinti didesnę EIB draudimo dalyvauti procedūrose ir konkursuose pajėgumų, Komisijos ankstyvojo nustatymo ir draudimo dalyvauti procedūroje sistemos ir kitų atitinkamų priemonių (pvz., Europos kovos su sukčiavimu tarnybos (OLAF) Pažeidimų valdymo sistemos duomenų bazė ir rizikos vertinimo priemonė ARACHNE) sąveiką siekiant sustiprinti sukčiavimo prevencijos ir nustatymo veiklą, nes tai yra būtina siekiant apsaugoti Sąjungos finansinius interesus;
62. primena EIB, kad dėl jo dvejopo pobūdžio (ES įstaiga ir finansų institucija) suderinimo su ES teise aspektas yra dar aktualesnis ir kad tinkamas valdymas, procesai ir mechanizmai turėtų būti nuosekliai planuojami, įgyvendinami ir užtikrinami laikantis Sąjungos standartų ir kriterijų, taip pat jie turėtų būti gerai suderinti su kitų Sąjungos tarnybų, su kuriomis EIB dažnai sąveikauja, paslaugomis;